Mitropolitul pro-rus Vladimir, scrisoare către Patriarhul Daniel
- Iuliu Vlădescu
- 7 martie 2024, 09:24
Mitropolitul Chișinăului și al întregii Moldove, Vladimir, care aparține de Biserica Ortodoxă Rusă, i-a trimis Patriarhului Daniel o scrisoare, nemulțumit de trecerea unor preoți la Mitropolia Basarabiei, parte din Biserica Ortodoxă Română.
Mitropolitul Chișinăului și al întregii Moldove, Vladimir, alături de și Sinodul Bisericii Ortodoxe din Republica Moldova, subordonată Bisericii Oprtodoxe Ruse, i-a adresat Patriarhului Bisericii Ortodoxe Române o chemare la dialog.
Mitropolitul Vladimir, nemulțumit de plecarea unor preoți la Mitropolia Basarabiei
Mitropolitul Vladimir i-a cerut Patriarhului Daniel să ia atitudine față de plecările unor preoți de la Mitropolia Moldovei, la cea a Basarabiei, parte din Biserica Ortodoxă Română.
ÎPS Vladimir și membrii Sinodului Mitropoliei Moldovei i-au reproșat în scrisoare Patriarhului Daniel că i-a primit în Mitropolia Basarabiei pe preoții caterisiți și sancționați pentru abateri grave.
Reamintim că mai mulți preoți ortodocși din Republica Moldova au decis să părăsească Mitropolia Chișinpului și a întregii Moldove și să se alăture Mitropoliei Basarabiei, nemulțumiți că biserica din care făceau parte este condusă de Patriarhul Kiril, al Bisericii Ortodoxe Ruse, un apropiat al lui Vladimir Putin și un susținător al războiului contra altor creștini ortodocși, cei din Ucraina.
Acuzații pentru Mitropolitul Basarabiei, ÎPS Petru
"Cu durere privim la modul în care, sub acoperământul Hotărârii Sinodale din 19 decembrie 1992, clericii opriți ori caterisiți pentru grave abateri morale și incompatibilitatea cu slujirea preoțească sunt primiți ca slujitori ai Mitropoliei Basarabiei. Alții, care până mai ieri declarau fidelitate nestingherită Mitropoliei Moldovei, au părăsit Mitropolia noastră fără să ceară carte canonică de eliberare, carte pe care o oferim fiecărui cleric care o solicită.
Se cade, Preafericirea Voastră, să privim cu înțelepciune asupra unei situații vătămătoare ce se creează, situație față de care noi suntem deschiși la dialog și cooperare. Nu se va putea instaura pacea și ascultarea în acest teritoriu într-o așa situație.
Ne dorim, Părinte Patriarh, să conviețuim în dragoste și pace cu Mitropolia Basarabiei, pledăm pentru un dialog constructiv, însă ne-am izbit întotdeauna de opacitate și înverșunare, întrucât unii pretinși sfetnici și pseudo-sfătuitori ai Mitropoliei Basarabiei antrenați în lucrarea împăciuirii instituțiilor noastre au semănat necontenit zâzanie și discordie. Cu părere de rău, chiriarhul acestei mitropolii a căzut pradă unui grup de influență căruia această situație conflictuală îi este de folos, iar ceea ce îi călăuzește sunt interesele personale", se arată în scrisoarea Mitropolitului Vladimir.
BOR a decis nulitatea sancțiunilor date de Mitropolia Chișinăului și a întregii Moldove
"Este necesar, Preafericirea Voastră, ca implicarea Bisericii Ortodoxe Române în această rană sângerândă să fie una aducătoare de vindecare, prin mijlocirea unui dialog frățesc", se mai arată în scrisoare.
Reamintim că, pe 29 februarie anul acesta, Sinodul Bisericii Române a decis că toți clericii ortodocși români și păstoriții lor din Republica Moldova care revin în Mitropolia Basarabiei sunt clerici canonici și credincioși binecuvântați, iar orice sancțiune disciplinară îndreptată împotriva lor pe motivul apartenenței lor la Biserica Ortodoxă Română este considerată nulă și neavenită.